Milo Bré/Sla crosiera ‘d mè cheur
Artorn a la tàula

Sla crosiera ‘d mè cheur 
L’Anvod dij Bre 
Dédica:
A Druent:
mè pais ch’a-i é pì nen.

He visto un arrabal infinito
donde se cumple una insaciada
inmortalidad de ponientes…

(Jorge Luis Borges)

I l’hai vëddù na contrà sensa orisont
dova ch’as leva eterna
na sequensa mai finìa ‘d tramont…

Color tramont  
Color tramont an sle ca ‘d mè pais:
tinta fata d’un’alba d’òr svanìa
sle cicatris dij seugn masnà:
ùltima lus che a cola
dësmortandse sla crosiera ‘d mè cheur.

Sl’ambaj ëd j’uss 
Im figuro ij mè Vej sl’ambaj ëd l’uss
a serché ‘n tòch ëd cel përfum d’amson:
ël creus dla man daré dl’orija a cheuje
motiv svanì slë strabuché dij chèr.

J’eve a rijìo… 
J’eve a rijìo antorn le man dle fomne
ch’a arzentavo lëssìe odor ëd sënner:
l’anvìa dël sol an sël lusor dij brass
e an broa ai sen përfum ëd masnà cite.

 Ël sol giugava a deurme… 
Ël sol giugava a deurme e a s’andurmìa
– giugn tard ëd sèira –
e ‘l baticheur dorà dle lusentele
vnisìa a marché la cioenda antorn a l’èira.
</poem>

Mè pais com në specc… 
Mè pais com në specc
ch’a l’han fleciaje andrinta:
inùtil vad sercandje mia figura.
Mè pais i é mach pì drinta mè cheur
e là ‘nt ël simiteri
dnans la Gesia ch’a dròca!
Ij Brandé – Armanach ëd Poesìa piemontèisa, 1986

Leteratura piemontèisa
Poesìa
Milo Bré